Diari Oficial de la Generalitat Valenciana


Sumari del DOGV 2748, del 15-05-1996 (1996/838219)

ORDRE de 23 d'abril de 1996, de la Conselleria d'Agricultura i Medi Ambient, per la qual es regulen determinats aspectes de les subvencions a les agrupacions de defensa sanitària.
-----------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/04/23/(2)/dof/vci/html**

### Dades del document

Número de DOGV
:   2748

Data del DOGV
:   15-05-1996

Secció del DOGV
:   DISPOSICIONS GENERALS

Número del document
:   1996/838219


Data del document
:   23-04-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 23 d'abril de 1996, de la Conselleria d'Agricultura i Medi Ambient, per la qual es regulen determinats aspectes de les subvencions a les agrupacions de defensa sanitària.   
Les agrupacions de defensa sanitària (ADS) constitueixen un dels instruments fonamentals per al manteniment d'un adequat nivell sanitari en les explotacions ramaderes de la Comunitat Valenciana. Per una part, contribueixen al desenvolupament de programes comuns dels ramaders per a reduir en les granges la presència de malalties que deterioren els marges econòmics de l'activitat pecuària. Per l'altra, col·laboren amb l'administració en el seguiment i control de les malalties que limiten el comerç.  
Les ADS van ser regulades mitjançant l'Ordre d'11 de maig de 1990, de la Conselleria d'Agricultura i Pesca. Cal modificar aquesta normativa en aquells aspectes que contribuïsquen a millorar-ne el funcionament i el compliment de les seues finalitats: la prevenció i lluita front a les malalties del bestiar. Per això, a proposta del director general de Producció Agrària i Pesca,  
ORDENE  
Article primer  
Les ADS, qualificades com a tals per la Direcció General de Producció Agrària i Pesca, per a seguir mantenint la qualificació hauran de presentar el seu programa higienicosanitari per a cada any abans del 31 de gener. Per a l'any 1996, aquesta data serà el 31 de maig. Aquest programa s'entendrà aprovat si en el termini d'un mes des que es presente no es dicta resolució denegatòria, motivada, per part de la direcció general mencionada. Açò suposarà el manteniment dels beneficis establerts per a aquests grups en l'article 111 del text refós de la Llei de Taxes de la Generalitat Valenciana, aprovat mitjançant el Decret Legislatiu de 14 de novembre de 1995.  
Els grups inicials de sanejament que, amb l'objectiu de constituir-se en ADS, presenten els seus programes higienicosanitaris podran fer-ho al llarg de tot l'any. No obstant això, no es beneficiaran del que s'estableix en aquest article mentre no disposen de la qualificació com a ADS.  
Article segon  
Les ADS podran rebre una subvenció per a sufragar una part del cost dels programes higienicosanitaris que desenvolupen en comú. S'hi inclouran com a costs auxiliables els derivats de serveis veterinaris, de productes i mitjans fungibles emprats en la desinfecció, desinsectació i desratització de les seues explotacions, i de medicaments i productes immunògens emprats en la prevenció de malalties que afecten el bestiar, sempre que estigueren inclosos en el programa higienicosanitari presentat al principi de cada any. Els grups inicials de sanejament tindran la consideració d'agrupacions a l'efecte d'ajudes.  
L'import de l'ajuda que es concedirà a les ADS es calcularà, a petició de cada agrupació, considerant el 30 per cent del cost total del programa higienicosanitari o el 100 per cent del cost dels serveis veterinaris i de gestió de l'agrupació. En tot cas, aquest import no podrà superar, per a 1996, les quantitats següents:  
- Boví de carn: 280 PTA/cap de reproductora  
- Boví de llet: 500 PTA/cap de reproductora  
- Oví i cabrum: 75 PTA/cap de reproductora  
- Conills: 42 PTA/cap de reproductora  
- Porcí: 525 PTA/cap de reproductora  
- Ruscs: 28 PTA/rusc.  
Article tercer  
Les sol·licituds d'ajuda als programes higienicosanitaris de les ADS podran presentar-se en les oficines de la Conselleria d'Agricultura i Medi Ambient, o de qualsevol de les maneres previstes en l'article 38 de la Llei 30/1992, de 26 de novembre, abans del 31 de gener. No obstant això, per a 1996, aquesta data serà el 31 de maig. En la sol·licitud caldrà reflectir el pressupost del programa sanitari desglossat, almenys, en despeses previstes per serveis veterinaris, per serveis de gestió i per altre tipus de despeses, i s'hi indicarà si desitgen acollir-se a la subvenció del 100 per cent del cost dels serveis prevists en l'article segon o al 30 per cent del cost del programa íntegre.  
Article quart  
Es delega en el director general de Producció Agrària i Pesca la resolució de concessió i pagament d'aquestes ajudes, que es concediran a càrrec de l'aplicació pressupostària 94.36.965.64.688 i per un import global màxim de 35 milions de pessetes.  
Les resolucions de concessió de l'ajuda per als programes higienicosanitaris es produiran emprant com a criteris de preferència la data d'inici del programa, independentment de l'exercici en el qual es va desenvolupar, i, en segon lloc, la data de presentació de la sol·licitud d'ajuda corresponent.  
Les sol·licituds de subvenció que no hagen estat resoltes favorablement abans del 31 d'octubre de l'any en curs s'entendran desestimades. No obstant això, quan la desestimació es produïsca per insuficiència de crèdits, les sol·licituds afectades es resoldran en l'exercici següent, sempre que el peticionari manifeste per escrit el seu interès a mantenir vigent la petició.  
Article cinquè  
La resolució de pagament de l'ajuda es produirà amb l'entrega prèvia en les oficines de la Conselleria d'Agricultura i Medi Ambient de les factures justificatives de les despeses, juntament amb els justificants del pagament, i les nòmines en cas de despeses de personal. Aquestes factures hauran d'anar a càrrec de l'ADS beneficiària de la subvenció. Amb aquesta finalitat, la quantia màxima que es pagarà serà del 30 per cent del cost global justificat del programa o del 100 per cent del cost dels serveis veterinaris i dels serveis de gestió de l'agrupació, d'acord amb el que s'haja manifestat en la sol·licitud.  
La data límit per a la presentació dels justificants abans mencionats serà el 31 de gener de l'any següent a l'acabament del programa. No obstant això, l'absència o la deficient justificació pot derivar en el reintegrament total o parcial de l'ajuda percebuda.  
DISPOSICIó FINAL  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 23 d'abril de 1996.  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ


Còpia Permalink ELI